b'\n_START_ARTICLE_\nKirvis\n_START_PARAGRAPH_\nKirvis \xe2\x80\x93 \xc4\xafrankis su da\xc5\xbeniausiai metaline galva ir mediniu kotu. \xc4\xaerankis pritaikytas kirsti med\xc4\xaf, skaldyti malkas, statybai ar kapoti m\xc4\x97s\xc4\x85._NEWLINE_Kirvio a\xc5\xa1trioji dalis yra a\xc5\xa1menys, bukoji vadinama pentimi. Kirvis su a\xc5\xa1menimis, statmenais pen\xc4\x8diai, vadinamas vedega._NEWLINE_Kirvis kaip simbolis da\xc5\xbenai naudojamas heraldikoje._NEWLINE_Senov\xc4\x97je ir viduram\xc5\xbeiais kirviai buvo artimos kovos ir svaidomi ginklai. (\xc5\xber. kovos kirvis, bardi\xc5\xa1ius, franciska, tomahaukas)_NEWLINE_Pirm\xc5\xb3j\xc5\xb3 kirvi\xc5\xb3 galvos b\xc5\xabdavo akmenin\xc4\x97s, v\xc4\x97liau varin\xc4\x97s, bronzin\xc4\x97s, gele\xc5\xbein\xc4\x97s ir plienin\xc4\x97s, med\xc5\xbeiaga kito priklausomai nuo \xc5\xbemonijos technologini\xc5\xb3 pasiekim\xc5\xb3. Kirvi\xc5\xb3 kotai b\xc5\xabna mediniai, plastikiniai ar kompozitiniai (pvz., i\xc5\xa1 stiklaplastikio).\n_START_SECTION_\nIstorija\n_START_PARAGRAPH_\nPirmieji kirvi\xc5\xb3 radiniai datuojami apie 6000 m. pr. m. e. Iki kirvi\xc5\xb3 \xc5\xbemon\xc4\x97s naudojo u\xc5\xbea\xc5\xa1trintus akmenis. Pana\xc5\xa1\xc5\xabs \xc4\xafrankiai buvo gaminami i\xc5\xa1 kaul\xc5\xb3. Bronziniai kirviai randami nuo Bronzos am\xc5\xbeiaus prad\xc5\xbeios.'